SL Uradni list Evropske unije C 322/33

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 322/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PROSCIUTTO TOSCANO“

ES št.: IT-PDO-0217-1494-10.06.2005

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda — Opis proizvoda —  Geografsko območje —  Dokazilo o poreklu — Metoda pridobivanja —  Povezava — Označevanje —  Nacionalne zahteve —  Drugo (navedite)

2. Vrsta spremembe:

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Opis proizvoda:

Namen sprememb je natančneje navesti kemične in fizikalno-kemične lastnosti končnega proizvoda in opredeliti načine pakiranja z vidika Uredbe (ES) št. 510/2006.

Lastnosti surovine so podrobneje opisane, da bi natančneje opredelili elemente, ki jih morajo preverjati nadzorni organi.

Spremembe določajo uporabo kovinske oznake na stegnih pred začetkom predelave, ki zagotavlja prepoznavanje in s tem sledljivost proizvoda.

Kar zadeva obrezovanje, je namen spremembe natančneje določiti omejitev mesnatega dela glede na glavo stegnenice, da na koncu dobimo pršut skladnih in enotnih oblik, ki ga potrošnik zlahka prepozna.

Določeno je, da mora biti na končnem proizvodu odtisnjen vroči žig zaradi poznejšega zagotavljanja porekla in sledljivosti proizvoda.

3.2 Metoda pridobivanja:

Zdelo se je primerno določiti, da se morata rezanje in pakiranje izvajati na območju proizvodnje, da se ohranijo sloves označbe z zagotavljanjem pristnosti proizvoda ter njegove lastnosti in posebnosti. Potrošniki cenijo „Prosciutto Toscano“ zaradi njegove „zrelosti“, čvrstosti in močne vezave med plastmi mišičnin ter dejstva, da vsebuje točno določeno stopnjo vlažnosti, ki daje rezini potrebno čvrstost. Vse vrste „Prosciutto Toscano“, ki se tržijo, morajo ohraniti te lastnosti za končnega uporabnika, kar pomeni, da mora imeti proizvod, namenjen uživanju po rezanju in pakiranju, enake lastnosti, kot če režemo cel pršut. Da bi zagotovili upoštevanje enakih zahtev, je v metodi proizvodnje „Prosciutto Toscano“ določeno, da stegna, namenjena rezanju in pakiranju, zorijo dodatna dva meseca.

Če se pršut, namenjen rezanju na rezine ali kose brez kosti, nedoločen čas hrani v drugačnih okoljskih pogojih od predpisanih, se lahko razvijejo lastnosti, ki se razlikujejo od priznanih lastnosti „Prosciutto Toscano“, na primer pojav neobičajnih plesni, neobičajen razpad beljakovin in s tem sprememba stopnje proteolize ter žaltavost slanine, ki lahko povzročijo okuse in vonje, drugačne od okusov in vonjev, ki jih potrošniki tradicionalno cenijo. Žaltavost, ki jo spodbuja soobstoj nekaterih dejavnikov iz okolja ali hrambe, med katerimi sta izpostavljenost visokim temperaturam in hitrost kroženja zraka v zorilnici, namreč povzroči velike spremembe v slanini, ki lahko porumeni, njena čvrstost se lahko zmanjša in v njej lahko začnejo nastajati hlapne organske snovi, ki povzročajo žarkost. Te spremembe so take, da močno spremenijo lastnosti „Prosciutto Toscano“, povezane z barvo slanine, njeno kompaktnostjo in pritrjenostjo na površino mišičevja. Poleg tega, če so kosi mesa in rezin pred pakiranjem izpostavljeni zraku, to lahko povzroči močno oksidacijo užitnih površin, tako da meso postane rjavo in se zgornja plast mišičnine, izpostavljena zraku, izsuši, če pa je preveč vlage, se meso razmehča.

3.3 Označevanje:

Določeno je, da se vstavi del v zvezi z namestitvijo razločevalne oznake na surovine in pršute, skladne z lastnostmi, določenimi v specifikaciji, za zagotovitev sledljivosti in preverjanja proizvoda skozi vse stopnje proizvodnje.

POVZETEK

UREDBA SVETA (ES) št. 510/2006

„PROSCIUTTO TOSCANO“

ES št.: IT-PDO-0217-1494-10.06.2005

ZGO ( ) ZOP ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole e forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: Consorzio del Prosciutto Toscano Naslov: Via G. Marignolli 21/23 50127 Firenze FI ITALIA Tel. +39 0553215115 Faks +39 0553215115 E-naslov: — Sestava: Proizvajalci/predelovalci ( X ) drugo ( )

3. Vrsta proizvoda:

Razred 1.2. – Mesni proizvodi

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Prosciutto Toscano“

4.2 Opis:

„Prosciutto Toscano“ mora imeti ob dajanju v promet naslednje fizične, organoleptične, kemične in fizikalno-kemične lastnosti: zaobljen zgornji del zaradi mesnatega dela, ki sega največ 8 cm čez glavo stegnenice; teža približno 8–9 kg in nikoli pod 7,5 kg, v prerezu je meso živo rdeče do svetlo rdeče barve z malo medmišične slanine; podkožna slanina je čiste bele barve z rahlo rožnatimi žilicami, kompaktna, brez prog, ki bi ločevale plasti, in dobro sprijeta s površino mišice.

Meso ima prefinjen in značilen okus, njegov dišeč in značilen vonj pa je rezultat tradicionalne metode predelave in zorenja.

Kemične in fizikalno-kemične lastnosti so:

Sol (izraženo v NaCl): % največ 8,3 % Vlažnost mišice: % največ 61,0 % Stopnja proteolize: % največ 30,0 % Dodani nitrati in nitriti: največ 95 delcev na milijon

4.3 Geografsko območje:

Prašiči, namenjeni za proizvodnjo „Prosciutto Toscano“, se morajo rediti na ozemlju dežel Lombardija, Emilia Romagna, Marke, Umbrija, Lacij in Toskana.

„Prosciutto Toscano“ se predeluje, nareže in pakira na tradicionalnem območju proizvodnje, ki zajema celotno ozemlje dežele Toskana.

4.4 Dokazilo o poreklu:

Sledljivost je zagotovljena s pregledi, ki jih opravlja nadzorni organ v vseh stopnjah proizvodnje v skladu z Uredbo (ES) št. 510/2006.

4.5 Metoda pridobivanja:

Metoda proizvodnje določa zlasti, da morajo prašiči, ki so se skotili, so jih gojili in zaklali v deželah, določenih v točki 4.3, tehtati najmanj 160 kg, z odstopanjem 10 %, in biti stari najmanj 9 mesecev. „Prosciutto Toscano“ se pridobiva iz svežih stegen težkih čistopasemskih prašičev ali križancev s tradicionalnima osnovnima pasmama Large White in Landrace.

Takoj po zakolu se stegna ločijo od trupa in hladijo vsaj 24 ur pri temperaturi med - 2 in + 2 °C. Nato se stegna obrežejo. Obrezana sveža stegna ne smejo biti lažja od 11,8 kg.

Proizvajalec pred začetkom predelave na vsako stegno pritrdi kovinsko oznako, potem ko se je prepričal, da stegna izpolnjujejo določene pogoje. Ta kovinska oznaka je okrogla ploščica iz nerjavečega jekla z reliefno natisnjeno kratico P. T. in datumom začetka predelave, izraženim z mesecem (z rimskimi številkami) in letom (le zadnji številki z arabskimi številkami). Kovinska oznaka se pritrdi z namensko pripravo in je zasnovana tako, da je ni mogoče odstraniti.

Predelava stegen se začne s soljenjem, ki ga je treba opraviti v 120 urah po zakolu. Gre za „suh“ postopek soljenja s soljo, poprom in naravnimi rastlinskimi dišavami. Stegna po soljenju počivajo toliko časa, kolikor je potrebno za optimalno in enakomerno dehidracijo pred spiranjem z mlačno vodo brez razkužila. Nato se stegna sušijo v primernih prostorih pri nadzorovani temperaturi in vlažnosti. Predelava se konča z mazanjem z mastjo, to je nanašanjem mešanice, sestavljene izključno iz svinjske masti, moke iz žit ali riža, soli, popra in naravnih rastlinskih dišav, na odprto površino mesa. Zorenje poteka v ustrezno opremljenih prostorih, ki omogočajo ustrezno obnavljanje zraka na temperaturi med 12 in 25 °C. V tem času sta dovoljena prezračevanje ter izpostavljenost svetlobi in naravni vlagi ob upoštevanju podnebnih dejavnikov na območju proizvodnje. Pri pršutih s končno težo med 7,5 kg in 8,5 kg faza zorenja od soljenja do trženja ne sme biti krajša od 10 mesecev, pri pršutih, težjih od 8,5 kg, pa od 12 mesecev.

Toskanski pršut, namenjen razrezu na rezine, mora zoreti dodatna dva meseca v primerjavi z zgornjimi navedbami, in sicer najmanj 12 mesecev, če tehta od 7,5 do 8,5 kg, in najmanj 14 mesecev, če tehta več kot 8,5 kg.

Po končanem zorenju proizvajalec ob navzočnosti nadzornega organa odtisne vroči žig z navedbo „PROSCIUTTO TOSCANO DOP“ na pršute, ki ustrezajo predpisanim pogojem. Za spremljanje različnih stopenj proizvodnje se lahko oznaki dodata številki, namenjeni prepoznavanju drugih proizvajalcev, ki bi lahko posredovali v različnih stopnjah proizvodnje.

„Prosciutto Toscano“ je treba ob koncu zorenja narezati in zapakirati na območju proizvodnje, navedenem v točki 4.3, za zagotavljanje, da se je upošteval različen čas zorenja, določen za narezan proizvod, in da so ohranjene lastnosti, povezane z vlažnostjo ter videzom mišičnine in slanine rezine, opisane v točki 4.2. Če se pršut, namenjen razrezu na rezine ali kose brez kosti, nedoločen čas hrani v drugačnih okoljskih pogojih od predpisanih, se lahko razvijejo lastnosti, ki se razlikujejo od priznanih lastnosti „Prosciutto Toscano“, na primer pojav neobičajnih plesni, neobičajen razpad beljakovin in s tem sprememba stopnje proteolize ter žaltavost slanine, ki lahko povzročijo okuse in vonje, drugačne od okusov in vonjev, ki jih potrošniki tradicionalno cenijo. Poleg tega, če so kosi mesa in rezin pred pakiranjem izpostavljeni zraku, to lahko povzroči močno oksidacijo užitnih površin, tako da meso postane rjavo in se zgornja plast mišičnine, izpostavljena zraku, izsuši, če pa je preveč vlage, se meso razmehča.

4.6 Povezava:

Lastnosti proizvodov z zaščiteno označbo porekla so odvisni od okoljskih razmer ter naravnih in človeških dejavnikov. Lastnosti surovine so zlasti značilne izključno za širše opredeljeno geografsko območje. Na območju oskrbe s surovino je razvoj zootehnike povezan z močno razširjenostjo pridelovanja žit in sistemov predelave, zaradi katerih se je proizvodnja usmerila v prašičerejo.

Proizvodnja „Prosciutto Toscano“ na omejenem območju je utemeljena z razmerami ožjega opredeljenega območja, določenega v točki 4.3. Dežela Toskana je s svojo obliko in geografskimi lastnostmi primerna za proizvodnjo kakovostnega pršuta. Tudi podnebje, ki se zelo razlikuje od podnebja sosednjih dežel, je še posebej primerno za optimalno zorenje proizvoda. To podnebje je torej primerno za vzpostavljanje ugodnega razmerja med okoljem in značilnimi proizvodi dežele, ki omogoča počasno in zdravo zorenje teh proizvodov (vino, olje, sir in seveda pršut so dokaz te posebne povezave).

Okoljski dejavniki so tesno povezani z lastnostmi območja proizvodnje, na katerem prevladujejo hladne doline, bogate z vodo, in gozdnati griči, ki odločilno vplivajo na podnebje in lastnosti končnega proizvoda. Sklop „surovina-proizvod-označba“ je povezan s posebnim razvojem gospodarstva in družbe na zadevnem območju.

4.7 Nadzorni organ:

Naziv: INEQ — Istituto Nord Est Qualità Naslov: Via Rodeano 71 33038 S. Daniele del Friuli UD ITALIA Tel. +39 0432940349 Faks +39 0432943357 E-naslov: info@ineq.it

4.8 Označevanje:

Zaščitena označba porekla „Prosciutto Toscano“ mora biti na etiketi prikazana z razločnimi in neizbrisljivimi črkami in se mora jasno razlikovati od vseh drugih napisov na etiketi. Imenu mora takoj slediti navedba „Denominazione di Origine Protetta“ ali kratica „D.O.P.“. Prepovedano je dodajanje kakršnih koli opisov, ki niso izrecno določeni. Dovoljena je uporaba navedb, ki se nanašajo na nazive ali imena podjetij ali zasebne blagovne znamke, pod pogojem, da ne hvalijo proizvoda in ne zavajajo kupcev. Na pršutu je lahko tudi ime prašičje farme, s katere izvirajo prašiči, iz katerih je bil narejen proizvod, pod pogojem, da surovina v celoti izhaja z zadevne farme. „Prosciutto Toscano“ se lahko da v promet največ 30 mesecev po začetku predelave svežih stegen. Lahko se trži tudi brez kosti, v kosih, to je razrezan na kose različne oblike in teže, ali v rezinah. Vse vrste zgoraj navedenih proizvodov se, potem ko so zapakirani, tržijo v ustrezni embalaži ali vrečkah za živila, ki so pravilno nepredušno zaprte. Pri pripravi celega pršuta brez kosti mora vroči žig ostati viden. Če je pršut razrezan na kose, mora imeti vsak od njih viden vroči žig. Če se ta ne odtisne ob koncu zorenja, mora proizvajalec odtisniti vroči žig na različne dele pršuta, preden pršut razreže na kose, ob navzočnosti odgovorne osebe nadzornega organa.